वहीँ दूसरी ओर अध्यापक बनने के लिए बी एड जैसी योग्यता सिर्फ एक खानापूर्ति बन गई है | बी एड उन्हें एक अच्छा अध्यापक बनने को प्रेरित नही करता बल्कि सिर्फ सरकारी नौकरी पाने का जरिया बन गया है | आज कल अध्यापकों की नौकरी को आरामदायक नौकरी कहा जाने लगा है | छोटे छोटे शहरों और कस्बों में बीएड एक आसान रास्ता बन गया है सरकारी नौकरी प्राप्त करने का | हर साल लाखों विद्यार्थी बीएड करते हैं और सरकारी नौकरियों में जगह बना लेते हैं | और जब तक सरकारी नौकरी में एक सरकारी अध्यापक नही बन जाते तब तक अपना लक्ष्य यही बनाए रखते हैं | और इस तरह की डिग्री केवल उन्हे नौकरी लेने के लिए प्रेरित करती है | और अब हर राज्य की सरकार ने अध्यापक पात्रता परीक्षा को जरूरी बना दिया है | हर राज्य मे बेरोजगारी भत्ता मिलता है लेकिन बीएड कर बेरोजगारों की फौज से सरकार पैसा इकट्ठा कर रही है |लगभग 500 रुपए में पात्रता परीक्षा का फॉर्म हर साल लाखों अभ्यर्थी भरते हैं और परिणाम केवल पाँच प्रतिशत तक ही आता है | इस तरह सरकारी अध्यापक बनने की चाह मे सरकारी खजाने को भरा जा रहा है | बीएड बेरोजगारों की फौज से निपटने का एक अच्छा तरीका सरकार ने अपनाया है | जब से सरकार ने यह नया नियम लागू किया है तभी से बीएड प्रशिक्षण संस्थान ये पात्रता परीक्षा पास कराने वाले संस्थान हो गए हैं | यदि बीएड के बाद भी इस पात्रता परीक्षा में असफल हो जाएँ तो आपके लिए बाज़ार में बहुत दुकाने खुल गई हैं जो इस पात्रता परीक्षा मोटी रकम में पास करने की पूरी ज़िम्मेदारी लेती है | इस तरह प्रतियोगिता से निकले अध्यापक केवल प्रतियोगिता को जन्म देते हैं |